钦定古今图书集成/明伦汇编/闺媛典/第043卷 > 皇清 > 《曹氏女传》宋·章望之
## 钦定古今图书集成/明伦汇编/闺媛典/第043卷 > 皇清 > 《曹氏女传》宋·章望之

曹氏者，吾同郡尚书郎修古之幼女也。公天圣中累
更御史，持宪无阿回，言事失职，知闽之兴化军，期年
而卒。曹氏以室居未嫁，父既殁，其故僚率吏民钱三
十万致之柩前，曰：“以供窆葬之用。”夫人陈氏将受之，
女曰：“制家之用，惟其家之酌。初吾父入司朝廷，出莅
民政，约于奉身，廉于临人。今其亡矣，葬之丰俭，请以吾家具之。苟将受斯遗焉，惟他人忍之，我弗忍也。”母
因是请而使辞焉。其故僚复谓之曰：“葬先公弗资，是
则亦闻命矣，愿以异日嫁公女焉，可无拒也？”女曰：“俾
用于丧，尚不敢取，今欲备吾之嫁，是使妾幸父丧而
自丑也。”人之闻之，谓如何哉？吉凶有常礼，男女有常
位。妾有大罚，父殁而丧存焉。不以此“时哀戚，而遽谋
嫁币，不亦乱常礼乎？以室中而受门外之私贿，不亦
乱常位乎？妾不才，以先人之灵幸，而卒有所归，则有
妾之纺绩之备，何敢以是自诿哉？愿弗闻二三君子
之命也。”遂不受。夫妇人事，勤俭恭谨则良矣，曾无贤
者之责也。此何特异也？彼贪残之夫，好财渎货，死则
已尔，恶复悔悟耶？方朝廷发贪冒之禁，防制执事之
人，如维絷之械系之，尚以滥状相望，于败辱者为不
少矣，卒惟无怍焉。有如曹氏专修父志而不有所累，
孰谓曹氏不贤也哉？《孟子》曰：“闻伯夷之风者，顽夫廉，
懦夫有立志。”曹氏近之矣。虽然，原于义而薄于利者，
人之常行也。《诗》《书》不闻，而尚廉笃孝，固贤矣。其里人
曾孝基得《斯说》来告，则未知其年与名。